Pemandu teksi tidak diketepikan
ADUM LIU MIRI: Pemandu teksi di sekitar bandaraya Miri boleh dikatakan
sebahagian dalam barisan
hadapan dan perlu dijaga, kata Senator Alan Ling semalam. Katanya, pemandu teksi juga bertugas
menyediakan pengangkutan dan perlu mendapatkan penjagaan dalam tempoh arahan
Perintah Kawalan Pergerakan (PKP).  “Maka, mereka (pemandu teksi)
turut diagihkan bantuan penutup mulut dan hidung sebagai langkah menjaga
keselamatan mereka. “Saya sangat faham bahawa mereka
terjejas teruk kerana perkhidmatan mereka dalam sektor industri berasaskan
pelancongan, namun hampir setiap sektor terkena impak yang teruk, dan kita
harus bersabar berharap wabak itu akan segera berakhir,” jelasnya. Sehubungan itu, pihak Parti Tindakan Demokratik (DAP) akan melakukan yang terbaik untuk
terus menyumbang penutup mulut dan hidung serta pembersih tangan kepada semua
di barisan hadapan untuk memastikan mereka selamat dari Covid-19. Tambahnya, mengenai Bantuan PRIHATIN
Nasional (BPN) seorang pemandu
yang telah berjaya mendaftar untuk Bantuan Sara Hidup (BSH), pembayaran akan
dipindahkan secara langsung ke akaun bank berdaftar untuk program Bantuan Sara Hidup (BSH). Selain itu, Alan turut menggesa pemandu
teksi yang layak tetapi tidak berdaftar dengan BSH untuk memohon Pakej
Rangsangan Ekonomi Prihatin Rakyat untuk menuntut
RM600 di laman web rasmi Kementerian Kewangan (MoF) di www.treasury.gov.my
dan mereka boleh melayari laman web itu untuk memeriksa dan kemas kini akaun. “Saya berharap bantuan dari kerajaan
akan meringankan beban hidup mereka dalam masa yang mencabar kerana wabak Covid-19,” katanya. Sejajar dengan PKP, kerajaan telah mengumumkan bantuan sekali RM600 untuk pemandu teksi, pemandu
pelancong dan lain-lain sebelumnya. Alan bersama DAP Miri telah melakukan
aktiviti pengedaran penutup hidung dan mulut sejak PKP bermula hingga kini, sejumlah 8,000 keping penutup
mulut dan hidung diagih kepada pelbagai agensi seperti polis, tentera, klinik,
wartawan, mahkamah, bomba, penghantar
makanan dan posmen.  
See author's posts
